Krievupe
Šis raksts ir par Lielās Juglas pieteku. Par citām jēdziena Krievupe nozīmēm skatīt nozīmju atdalīšanas lapu. Krievupe ir Lielās Juglas labā pieteka Siguldas un Ropažu novados. Sākas purvainā apvidū pie Allažiem Mazo Kangaru ziemeļaustrumu galā. Augštece ar grāvju sistēmu savienota ar Egļupi. Lielākoties tek pa Ropažu līdzenumu. Gandrīz visā upes baseinā priežu sili. Krasti pārsvarā zemi, purvaini. Piekļaujas vairāki lieli purvu masīvi: augštecē Buļļu purvs un Laugas purvs, vidustecē šķērso Ķēniņu purvu. Pie ietekas Lielajā Juglā vairāki dīķi: Upesciema dīķi, Alberta dīķi, Kalna Spuļļu dīķi, Ūdensrožu dīķis. Lielākā pieteka: Mude. Lielākās apdzīvotās vietas krastos: Garkalne, Makstenieki. Upi šķērso autoceļi A2, P3, P10.